‘Gruwelike’ klagtes oor staatshospitale stroom inArgieffoto: Pixabay.com Klagtes oor die land se staatshospitale stroom in nadat die VF Plus onlangs ’n veldtog teen die swak behandeling van pasiënte in dié hospitale van stapel gestuur het. Die politieke party het Suid-Afrikaners verlede maand versoek om hul ervarings van staatshospitale met hom te deel sodat dit aan die Menseregtekommissie (MRK) deurgegee kan word. Meer as 400 klagtes – waarvan sommige gruwelik – is in minder as ’n maand uit al nege provinsies ontvang. Die meerderheid van dié klagtes kom van die Oos-Kaap. Dit sluit in niks minder nie as tien klagtes oor die provinsiale hospitaal in Uitenhage. Klagtes is ook veral van Gauteng, Noordwes, KwaZulu-Natal en die Nood-Kaap ontvang. Die klagtes kom ook nie net van pasiënte wat sleg behandel is nie, maar ook van dokters en verpleegsters wat nie betaal word nie. “Dit is skrikwekkend. Daar is ’n magdom goed wat besig is om in te kom. Die Whatsapp-boodskappe hou nie op inrol nie,” het Philip van Staden, die VF Plus se woordvoerder vir gesondheid, Woensdagoggend aan Maroela Media gesê. Die klagtes wat tot dusver ontvang is getuig van gruwelike mediese behandeling. Van Staden vertel hy was veral ontsteld deur een pasiënt se storie, ŉ persoon wie been afgesit moes word. Dis pasiënt het, soos in talle ander staatshospitaalpasiënte, nie narkose ontvang nie en die operasie is slegs met lokale verdowing uitgevoer. Die gevoel in die betrokke pasiënt se been het egter tydens die prosedure teruggekom en hy moes geweldige pyn verduur terwyl sy been afgesit is. Argieffoto van ‘n staatshospitaal. (Foto: Maroela Media) “Ons hoor van dokters en verpleegsters wat nie hul salarisse ontvang het nie, pasiënte wat nie kos kry nie of op die vloere moet slaap en wat sleg behandel word. “By ’n kliniek in die Noord-Kaap is pasiënte onlangs soos sleg honde weggejaag. “Dit is verskriklike goed wat inkom. Ons sit met ’n enorme krisis,” benadruk Van Staden. Hy skryf die haglike toestande in die land se staatshospitale toe aan wanbestuur, wanadministrasie en korrupsie. “Dis wat die land se gesondheidstelsel so teen die grond het. “Die geld word gesteel op groot skaal deur ŉ regering wat nie sy belastingbetalers se belange op die hart dra nie.” Maroela Media het vroeër berig die VF Plus het die MRK op 7 Julie genader om ondersoek in te stel na die wyse waarop pasiënte in staatshospitale behandel word. Van Staden sê die klagtes wat ontvang word, sal getranskribeer word voordat dit aan MRK sowel as die minister van gesondheid se kantoor oorhandig word. Intussen word Suid-Afrikaners aangemoedig om hul ervarings van die land se staatshospitale te deel. Dié ervarings kan per stemnota na 060 556 4347 gestuur word.